 PROJEKT

JÕELÄHTME VALLAVOLIKOGU

Konkurentsiamet Teie: 12.02.2025 nr 9-2/24-0201-077-12

 19.02.2025 nr 9-2/24-0201-077-14

info@konkurentsiamet.ee Meie:

**Ühisveevärgi ja -kanalisatsiooni seaduse § 58 lõike 8 kohase arvamuse andmine**

Konkurentsiamet on 12.02.2025 kirjaga nr 9-2/24-0201-077-12 „OÜ Loo Vesi veeteenuse hinnataotluses kajastatud investeeringute vastavusest ühisveevärgi ja -kanalisatsiooni arendamise kavale“ (edaspidi: kiri) pöördunud ühisveevärgi-ja kanalisatsiooni seaduse (edaspidi: ÜVVKS) § 58 lõikest 8 lähtuvalt Jõelähtme Vallavalitsuse (edaspidi: vallavalitsus) poole kohaliku omavalitsuse arvamuse, kas kirjas ja selles toodud OÜ Loo Vesi hinnataotluses aastate 2020 – 2025 osas kajastatud investeeringud vastavad kohaliku omavalitsuse poolt kinnitatud ühisveevärgi ja -kanalisatsiooni arendamise kavale. Küsitud arvamust soovis Konkurentsiamet saada 26.02.2025.

Kuna kohaliku omavalitsuse korralduse seadusest (§ 22 lõige 2) tulenevalt on õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimuste omavalitsusüksuse nimel otsustamise pädevus kohaliku omavalitsuse üksuse volikogudel ja kuna Jõelähtme Vallavolikogu (edaspidi: vallavolikogu) ei ole ÜVKKS § 58 lõike 8 kohase arvamuse andmiseks kellelegi teisele volitusi andnud, siis arvestades vallavolikogu korraliste istungite läbiviimise ajakava, taotles vallavalitsus Konkurentsiametilt ÜVKKS § 58 lõike 8 kohase arvamuse andmise tähtaja pikendamist kuni 20.03.2025, millega Konkurentsiamet (19.02.2025 kiri nr 9-2/24-0201-077-14) ka nõustus.

Jõelähtme valla ühisveevärgi ja -kanalisatsiooni arendamise kava aastateks 2018-2029 on kinnitatud vallavolikogu 11.10.2018 määrusega nr 25 (edaspidi: ÜVK arendamise kava). Vallavolikogu on tutvunud kirjas kajastatud OÜ Loo Vesi hinnataotluses aastate 2020 – 2025 osas kajastatud investeeringute nimekirjaga. Vallavolikogu arvates kirjas toodud hinnataotluses aastate 2020-2025 osas kajastatud investeeringud, välja arvatud punktis 2.29 kajastatud investeering „Uusküla membraanpuhasti 400 ie“, vastavuses ÜVK arendamise kavas kajastatule. OÜ-lt Loo Vesi saadud selgituste kohaselt on eelnimetatud punktis 2.29 kajastatud investeering „Uusküla membraanpuhasti 400 ie“ seotud asjaoluga, et ÜVK arendamise kavas Uusküla küla ühiskanalisatsiooni osas selle arendamisel seni lähtutud reovee ärajuhtimisest naaberomavalitsuste vee-ettevõtjate (AS Tallinna Vesi ja AS Viimsi Vesi) valduses olevasse kanalisatsioonisüsteemi, kuid piirkonnas suurenenud infiltratsiooni tõttu on ammendunud AS-ga Viimsi Vesi kokku lepitud võimalikud reovete vastuvõtumahud. Kuna AS Viimsi Vesi ei ole nõustunud nende valduses oleva kanalisatsioonisüsteemi osas vee-ettevõtja OÜ Loo Vesi tarbeks puhastusmahte suurendama, on vee-ettevõtja OÜ Loo Vesi pidanud vajalikuks oma tegevuspiirkonnas olemasoleva ühiskanalisatsiooni toimimise tagamiseks Uusküla piirkonda ise reoveepuhasti rajada.

Kohaliku omavalitsuse ülesanne on läbi ühisveevärgi ja –kanalisatsiooni arendamise kava tagada kohalikus omavalitsuses ühisveevärgi ja –kanalisatsiooni jätkusuutlikkus. Kohalik omavalitsus, analüüsides vee-ettevõtja poolt prognoositud investeeringute vastavust kohaliku omavalitsuse ühisveevärgi ja -kanalisatsiooni arendamise kavale, peab lähtuma ka asjaolust, et veeteenuste hinda saaksid arvestatud kõik vajalikud investeeringud, mis tagaksid vee-ettevõtja järjepidevuse ning nõuetekohase teenuse osutamise.

ÜVVKS (§ 50) sätestab ühisveevärgi ja -kanalisatsiooni teenuse hinna kujundamise alused, mis näevad ette, et ühisveevärgi ja -kanalisatsiooni teenuse hind kujundataks selliselt, et vee-ettevõtjal oleks tagatud:

1) põhjendatud tegevuskulude katmine;

2) keskkonnanõuete täitmine;

3) investeeringud olemasoleva ühisveevärgi ja -kanalisatsiooni jätkusuutlikkuse ja toimepidevuse tagamiseks;

4) ühisveevärgi ja -kanalisatsiooni arendamise kava kohaste investeeringute tegemine (välja arvatud tagastamatu abina saadud investeeringud ja ÜVVKS § 20 lõike 3 alusel liitumistasude eest tehtud investeeringud);

5) põhjendatud tulukus vee-ettevõtja investeeritud kapitalilt.

Vallavolikogu on arvamusel, et kuigi kirjas toodud vee-ettevõtja OÜ Loo Vesi hinnataotluses aastate 2020-2025 osas punktis 2.29 kajastatud investeeringut ei ole ÜVK arendamise kavas kajastatud, on kõnealune investeering vajalik, et tagada vallas olemasoleva ühiskanalisatsiooni toimepidevus. Kõik ülejäänud OÜ Loo Vesi hinnataotluses toodud aastate 2028-2029 osas kajastatud investeeringud vastavad vallavolikogule teadaolevalt ÜVK arendamise kavale.

Lugupidamisega

(allkirjastatud digitaalselt)

Väino Haab

vallavolikogu esimees